ai4bharat/Pralekha huggingface dataset:
प्रधानमंत्री कार्यालय
प्रधानमंत्री 30 सितंबर को आकांक्षी ब्लॉकों के लिए सप्ताह भर का विशिष्ट कार्यक्रम 'संकल्प सप्ताह' का शुभारंभ करेंगे
देश भर के 329 जिलों के सभी 500 आकांक्षी ब्लॉकों में 'संकल्प सप्ताह' मनाया जाएगा
संकल्प सप्ताह' का प्रत्येक दिन एक विशिष्ट विकास विषय को समर्पित है, जिस पर सभी आकांक्षी ब्लॉक काम करेंगे
प्रधानमंत्री श्री नरेन्द्र मोदी 30 सितंबर, 2023 को सुबह 10 बजे भारत मंडपम, नई दिल्ली में देश में आकांक्षी ब्लॉकों के लिए सप्ताह भर चलने वाले विशिष्ट कार्यक्रम 'संकल्प सप्ताह' का शुभारंभ करेंगे।
'संकल्प सप्ताह' आकांक्षी ब्लॉक कार्यक्रम  के प्रभावी कार्यान्वयन से जुड़ा है। राष्ट्रव्यापी कार्यक्रम 7 जनवरी, 2023 को प्रधानमंत्री द्वारा लॉन्च किया गया था। इसका उद्देश्य नागरिकों के जीवन की गुणवत्ता को बढ़ाने के लिए ब्लॉक स्तर पर गवरनेंस में सुधार करना है। इसे देश के 329 जिलों के 500 आकांक्षी ब्लॉकों में लागू किया जा रहा है। आकांक्षी ब्लॉक कार्यक्रम को लागू करने तथा एक प्रभावी ब्लॉक विकास रणनीति तैयार करने के लिए देश भर में गांव और ब्लॉक स्तर पर चिंतन शिविर आयोजित किए गए। 'संकल्प सप्ताह' इन्हीं चिंतन शिविरों की परिणति है।
'संकल्प सप्ताह' सभी 500 आकांक्षी ब्लॉकों में मनाया जाएगा। 3 अक्टूबर से प्रारंभ होकर 9 अक्टूबर, 2023 तक मनाए जाने वाले 'संकल्प सप्ताह' में प्रत्येक दिन एक विशिष्ट विकास थीम को समर्पित है, जिस पर सभी आकांक्षी ब्लॉक काम करेंगे। पहले छह दिनों की थीम में 'संपूर्ण स्वास्थ्य', 'सुपोषित परिवार', 'स्वच्छता', 'कृषि', 'शिक्षा' और 'समृद्धि दिवस' शामिल हैं। सप्ताह के अंतिम दिन यानी 9 अक्टूबर, 2023 को पूरे सप्ताह के दौरान किए गए कार्यों का 'संकल्प सप्ताह - समावेश समारोह' उत्सव के रूप में मनाया जाएगा।
उद्घाटन कार्यक्रम में भारत मंडपम में देश भर से लगभग 3,000 पंचायत और ब्लॉक स्तर के जन प्रतिनिधि और पदाधिकारी भाग लेंगे। इसके अतिरिक्त, ब्लॉक और पंचायत स्तर के पदाधिकारियों, किसानों और अन्य क्षेत्रों के व्यक्तियों सहित लगभग दो लाख लोग कार्यक्रम से वर्चुअल रूप से जुड़ेंगे।
प्रधानमंत्री कार्यालय
प्रधानमंत्री ने अफगानिस्तान पर 'जी20 विशेष शिखर सम्मेलन' में भाग लिया
प्रधानमंत्री श्री नरेन्द्र मोदी ने अफगानिस्तान पर पहले जी20 विशेष शिखर सम्मेलन में आज वर्चुअल तौर पर हिस्सा लिया। ये बैठक इटली द्वारा बुलाई गई थी, जिसके पास वर्तमान में जी20 की अध्यक्षता है, और इस शिखर सम्मेलन की अध्यक्षता इटली के प्रधानमंत्री श्री मारियो ड्रैगी ने की। इस बैठक में जिन मसलों पर विचार विमर्श किया गया वे अफगानिस्तान की मौजूदा मानवीय स्थिति, आतंकवाद संबंधी चिंताओं और वहां मानवाधिकारों के हाल से जुड़े थे।
अपनी टिप्पणी में प्रधानमंत्री ने अफगानिस्तान में मौजूदा स्थिति का जायजा लेने हेतु बैठक बुलाने के लिए इटली जी20 प्रेज़िडेंसी की पहल का स्वागत किया। उन्होंने भारत और अफगानिस्तान के बीच सदियों पुराने लोगों के पारस्परिक संबंधों का जिक्र किया। प्रधानमंत्री ने जिक्र किया कि बीते दो दशकों में, भारत ने अफगानिस्तान में युवाओं और महिलाओं के सामाजिक-आर्थिक विकास और क्षमता निर्माण को बढ़ावा देने में योगदान दिया है। उन्होंने याद किया कि भारत द्वारा अफगानिस्तान में 500 से ज्यादा विकास परियोजनाओं को कार्यान्वित किया गया है।
प्रधानमंत्री ने कहा कि अफगान लोगों के मन में भारत के प्रति मित्रता की भावना है। उन्होंने कहा कि हर भारतीय भूख और कुपोषण का सामना कर रहे अफगान लोगों का दर्द महसूस करता है। उन्होंने अंतर्राष्ट्रीय समुदाय को ये सुनिश्चित करने पर ज़ोर दिया कि अफगानिस्तान को मानवीय सहायता तक तत्काल और निर्बाध पहुंच हासिल हो।
प्रधानमंत्री ने ये सुनिश्चित करने की जरूरत को भी रेखांकित किया कि क्षेत्रीय या वैश्विक स्तर पर अफगान क्षेत्र कट्टरपंथ और आतंकवाद का स्रोत नहीं बन जाए। उन्होंने इस क्षेत्र में कट्टरपंथ, आतंकवाद और नशीले पदार्थों व हथियारों की तस्करी के गठजोड़ के खिलाफ हमारी संयुक्त लड़ाई को और आगे बढ़ाने की आवश्यकता पर जोर दिया।
प्रधानमंत्री ने अफगानिस्तान में एक समावेशी प्रशासन का आह्वान किया, जिसमें महिलाएं और अल्पसंख्यक भी शामिल हों, ताकि बीते 20 सालों में हासिल की गई सामाजिक-आर्थिक तरक्की को बचाया जा सके और कट्टरपंथी विचारधारा के प्रसार को रोका जा सके। उन्होंने अफगानिस्तान में संयुक्त राष्ट्र की महत्वपूर्ण भूमिका के लिए अपना समर्थन जताया और अफगानिस्तान पर संयुक्त राष्ट्र सुरक्षा परिषद के प्रस्ताव 2593 में निहित संदेश के लिए जी20 के नए सिरे से समर्थन का आह्वान किया। प्रधानमंत्री ने अंतर्राष्ट्रीय समुदाय से एक एकजुट अंतर्राष्ट्रीय प्रतिक्रिया निर्मित करने का आह्वान किया जिसके बिना अफगानिस्तान की मौजूदा स्थिति में चाहा गया बदलाव लाना बड़ा मुश्किल होगा।
रक्षा मंत्रालय
लेफ्टिनेंट जनरल सीपी मोहंती थल सेना उप प्रमुख के पद से सेवानिवृत्त हुए
लेफ्टिनेंट जनरल चंडी प्रसाद मोहंती, पीवीएसएम, एवीएसएम, एसएम, वीएसएम, थल सेना उप प्रमुख चार दशकों की अपनी शानदार सेवा के बाद सेवानिवृत्त हुए। कार्यालय में उन्हें कार्यकाल के दौरान तत्काल आवश्यक हथियार प्लेटफार्मों और उपकरणों की खरीद के लिए आपातकालीन वित्तीय शक्तियों में भारी वृद्धि करवाने और सेना में विशिष्ट और विध्वंसक प्रौद्योगिकियों को शामिल करने के लिए याद किया जाएगा। थल सेना उपाध्यक्ष के रूप में, उन्होंने कई महत्वपूर्ण खरीद निर्णयों को क्रियान्वित करने में महत्वपूर्ण भूमिका निभाई। विशेष रूप से उन्होंने उत्तरी सीमा पर तैयारियों को बढ़ाने के लिए आपातकालीन खरीद को शामिल किया। उन्होंने उभरती राष्ट्रीय सुरक्षा चुनौतियों से निपटने के लिए सेना के भीतर प्रशिक्षण और शिक्षा के आधुनिक तरीकों पर भी जोर दिया।
लेफ्टिनेंट जनरल मोहंती ने भारतीय सैन्य अकादमी  देहरादून और राष्ट्रीय रक्षा अकादमी, खडगवासला से शिक्षा और प्रशिक्षण प्राप्त किया और वह 12 जून 1982 को राजपूत रेजिमेंट में शामिल हुए थे। चार दशकों के करियर में, जनरल मोहंती ने विविध भौगोलिक परिस्थितियों और व्यापक संघर्ष वाली जगहों पर विभिन्न कमांड, स्टाफ और निर्देशात्मक नियुक्तियों पर काम किया। उन्होंने जम्मू और कश्मीर में और बाद में उत्तर पूर्व में नियंत्रण रेखा पर एक बटालियन की कमान संभाली। उन्हें दो ब्रिगेडों की कमान संभालने का अनूठा गौरव प्राप्त है - पहले वास्तविक नियंत्रण रेखा पर और बाद में, कांगो लोकतांत्रिक गणराज्य में बहुराष्ट्रीय संयुक्त राष्ट्र ब्रिगेड। बाद में उन्होंने आतंकवाद विरोधी माहौल में रंगिया स्थित डिवीजन और डोकलाम घटना के तुरंत बाद सिक्किम स्थित त्रिशक्ति कोर की कमान संभाली। सेना उप प्रमुख के रूप में कार्यभार संभालने से पहले, लेफ्टिनेंट जनरल मोहंती ने भारतीय सेना के पुणे स्थित दक्षिणी कमान की अगुवाई की।
वेलिंगटन में डिफेंस सर्विसेज स्टाफ कॉलेज, सिकंदराबाद में हायर डिफेंस मैनेजमेंट कोर्स और नई दिल्ली में नेशनल डिफेंस कॉलेज के पूर्व छात्र रहे लेफ्टिनेंट जनरल मोहंती ने अपने स्टाफ और निर्देशात्मक पदों पर कई महत्वपूर्ण भूमिकाएं निभाईं। इनमें एनडीए में एक निर्देशात्मक कार्यकाल, एक बख्तरबंद ब्रिगेड के ब्रिगेड मेजर, सेशेल्स में सैन्य सलाहकार और कर्नल, एमएस शाखा में सैन्य सचिव , ईस्टर्न थिएटर में एक कोर के ब्रिगेडियर जनरल स्टाफ  और ऑपरेशनल लॉजिस्टिक्स एंड स्ट्रेटिजिक मूवमेंट के डीजी के पदभार शामिल हैं।
________________________
एमजी/एएम/पीके/डीवी
(Visitor Counter : 318
उप राष्ट्रपति सचिवालय
उप राष्ट्रपति ने पर्यावरण की रक्षा के लिए जन आंदोलन का आह्वान किया
युवा पर्यावरण आंदोलनों में सबसे आगे रहें : उप राष्ट्रपति
श्री नायडू ने प्रसिद्ध संरक्षणकर्ता स्वर्गीय श्री पल्ला वेंकन्ना पर पुस्तक का विमोचन किया
उपराष्ट्रपति, श्री एम. वेंकैया नायडू ने पर्यावरण की रक्षा के लिए आज एक जन आंदोलन का आह्वान किया और लोगों से विभिन्न संरक्षण कार्यों में स्वेच्छा से भाग लेने का आग्रह किया।
विशेष रूप से, श्री नायडु ने युवाओं का आह्वान किया कि वे पर्यावरण संबंधी आंदोलनों का अग्रसक्रिय होकर नेतृत्व करें और दूसरों को दीर्घकालिक कार्य प्रणाली को अपनाने के लिए प्रेरित करें। उप राष्ट्रपति ने कहा, उन्हें लोगों के बीच यह बात पहुंचानी चाहिए कि "अगर हम प्रकृति की देखभाल करते हैं, तो प्रकृति बदले में मानव जाति की देखभाल करेगी"।
श्री नायडू स्वर्गीय श्री पल्ला वेंकन्ना की जीवन कहानी पर आधारित पुस्तक 'नर्सरी राज्यनिकी राराजू' के विमोचन के अवसर पर संबोधित कर रहे थे। पल्ला वेंकन्ना को आंध्र प्रदेश के कदियाम गांव को पौध नर्सरी के लोकप्रिय केन्द्र में बदलने का श्रेय दिया जाता है।
उपराष्ट्रपति ने 'हरित भारत' की दिशा में अथक प्रयासों के लिए श्री वेंकन्ना की सराहना की। उन्होंने कहा कि श्री वेंकन्ना, जिन्होंने देश भर से 3000 से अधिक किस्मों के पौधे एकत्र किए, उनका मानना था कि 'अगर हर घर हरा हो सकता है, तो देश हरा हो जाएगा'। श्री नायडू ने टिप्पणी की, श्री पल्ला वेंकन्ना का जीवन वृत्त भावी पीढ़ियों के लिए प्रेरणा का स्रोत बना रहेगा।
तेजी से शहरीकरण और वनों की कटाई के प्रभावों का जिक्र करते हुए, श्री नायडू ने कहा कि हाल के दिनों में दुनिया के विभिन्न हिस्सों में अचानक बाढ़ और भूस्खलन जैसी मौसम की अत्यन्त कठोर घटनाएं बार-बार होने में वृद्धि हो रही है। उन्होंने कहा, "ये स्पष्ट संकेत हैं कि जलवायु परिवर्तन वास्तविक है और यह अब हमेशा की तरह व्यवसाय नहीं हो सकता है"।
श्री नायडु ने कहा कि ऐसी मौसमी घटनाओं को कम करने के लिए आगे बढ़ते हुए यह जरूरी है कि हम प्रकृति के साथ तालमेल बैठाकर रखें। हमें अपनी विकासात्मक जरूरतों को पर्यावरण संरक्षण के साथ संतुलित करना चाहिए और यह सुनिश्चित करना चाहिए कि हर कोई दीर्घकालिक जीवन के महत्व को समझे। श्री नायडू ने कहा, "सार्थक विकास तभी संभव है जब पर्यावरण के मूल्य को ध्यान में रखा जाए " ।
इस अवसर पर, उन्होंने 'हरिता हरम' के अंतर्गत एक आंदोलन के रूप में वृक्षारोपण करने के लिए तेलंगाना सरकार की सराहना की। उन्होंने सुझाव दिया कि सभी राज्य सरकारों को स्कूल से ही बच्चों में पर्यावरण संरक्षण और वृक्षारोपण के बारे में जागरूकता पैदा करने की पहल करनी चाहिए।
इस अवसर पर तेलंगाना के गृह मंत्री, श्री मोहम्मद महमूद अली, पूर्व सांसद, श्री उंडावल्ली अरुण कुमार, प्रमुख मनोवैज्ञानिक, डॉ. बी.वी. पट्टाभिराम, एमेस्को बुक्स के सीईओ, श्री विजयकुमार, पत्रकार श्री के. रामचन्द्रमूर्ति, रैथू नेस्तम के संस्थापक, श्री यदलपल्ली वेंकटेश्वर राव, पुस्तक के लेखक श्री वल्लीश्वर, स्वर्गीय श्री पल्ला वेंकन्ना के परिवार के सदस्य और अन्य उपस्थित थे।
विद्युत मंत्रालय
सतलुज जेएनवी पॉवर स्टेशन ने एक महीने में सबसे अधिक बिजली पैदा करने का रिकॉर्ड बनाया
नापथा झाकरी ने 1216.565 एमयू बिजली पैदा की
रामपुर हाइड्रो पॉवर स्टेशन ने 335.9057 एमयू बिजली पैदा की
सतलुज जल विद्युत निगम  के नापथा झाकरी हाइड्रो पॉवर स्टेशन ने एक महीने के हिसाब से सबसे ज्यादा बिजली पैदा करने का रिकॉर्ड बनाया है। इस बार 31 जुलाई, 2021 तक 1216.56 मिलियन यूनिट बिजली पैदा करके उसने 212.10 मिलियन यूनिट के पिछले रिकॉर्ड को पार कर लिया।
इसी तरह रामपुर हाइड्रो पॉवर स्टेशन ने भी जुलाई 2021 में 334.90 मिलियन यूनिट बिजली पैदा करके जुलाई 2020 के पिछले 333.69 मिलियन यूनिट के रिकॉर्ड को पार कर लिया।
1500 मेगावॉट वाली नापथा झाकरी को 6612 मिलियन यूनिट और 412 मेगावॉट वाले रामपुर एचपीएस को 1878 मिलियन यूनिट बिजली पैदा करने की क्षमता के मद्देनजर डिजाइन किया गया है, जबकि इन पॉवर स्टेशनों ने क्रमशः 7445 मिलियन यूनिट और 2098 मिलियन यूनिट बिजली पैदा की है।
एसजेवीएन ने 1988 में एकल हाइड्रो परियोजना के रूप में काम करना शुरू किया था। इस कंपनी की निर्धारित क्षमता 9000 मेगावॉट की है, जिसमें से 2016.5 मेगावॉट का परिचालन हो रहा है और 3156 मेगावॉट निर्माणाधीन है। इसके अलावा 4046 मेगावॉट की तैयारी चल रही है। आज एसजेवीएन की मौजूदगी देश के नौ राज्यों में है। दो अन्य देशों में भी उसकी उपस्थिति है। कंपनी ने बिजली उत्पादन और पारेषण के अन्य क्षेत्रों में भी कदम बढ़ा दिये हैं। अपनी निर्धारित क्षमता के हवाले से एसजीवीएन का 2023 तक 5000 मेगावॉट, वर्ष 2030 तक 12000 मेगावॉट और 2040 तक 25000 मेगावॉट बिजली उत्पादन का लक्ष्य है।
रसायन एवं उर्वरक मंत्रालय
सभी राज्यों/संघ राज्य क्षेत्रों को 23 से 30 मई की अवधि के लिए रेमडेसिविर की अतिरिक्त शीशियां आवंटित: श्री डी.वी. सदानंद गौड़ा
केंद्रीय रसायन और उर्वरक मंत्री श्री डी.वी सदानंद गौड़ा ने कहा है कि 23 से 30 मई की अवधि के लिए सभी राज्यों / संघ राज्य क्षेत्रों को रेमडेसिविर की अतिरिक्त 22.17 लाख शीशियां आवंटित की गई हैं।
उन्होंने आगे कहा कि इससे पहले 23 मई तक सभी राज्यों को रेमडेसिविर की 76.70 लाख शीशियां उपलब्ध कराई गईं थीं। इस प्रकार अब तक देश भर में कुल 98.87 लाख वॉयल देश भर में आवंटित की जा चुकी हैं।
राष्ट्रपति सचिवालय
चंडीगढ़ पहुंची राष्ट्रपति; भारतीय वायु सेना की 90वीं वर्षगांठ के अवसर पर हुए समारोह की शोभा बढ़ाई; पंजाब राज भवन में हुए नागरिक स्वागत समारोह में शामिल हुईं
राष्ट्रपति श्रीमती द्रौपदी मुर्मू ने आज  भारतीय वायु सेना की 90वीं वर्षगांठ के अवसर पर चंडीगढ़ में सुकना झील के पास हुए समारोह की शोभा बढ़ाई।
राष्ट्रपति देर शाम पंजाब राज भवन में अपने सम्मान में हुए एक नागरिक स्वागत समारोह में शामिल हुईं।
उपस्थित लोगों को संबोधित करते हुए राष्ट्रपति ने कहा कि सामाजिक और धार्मिक सुधारों से लेकर स्वतंत्रता संग्राम तक, कृषि क्रांति से लेकर औद्योगिक विकास में पंजाब और हरियाणा के इस क्षेत्र ने बेहद अहम भूमिका निभाई है। चंडीगढ़ राजधानी वाले इन राज्यों ने भारतीय कृषि के विकास में अहम योगदान किया है। 1960 के दशक में, जब हमारा देश एक खाद्य संकट से गुजर रहा था तब पंजाब और हरियाणा के किसानों ने हरित क्रांति को सफलता दिलाई। हरित क्रांति ने देश की खाद्य सुरक्षा सुनिश्चित की।
राष्ट्रपति ने कहा कि चंडीगढ़ का पांच नदियों वाले राज्य पंजाब और श्रीमद् भगवत गीता के उद्गम स्थल हरियाणा दोनों के लिए विशेष महत्व है। इसे दोनों राज्यों की राजधानी होने का गौरव प्राप्त है। दोनों राज्यों के लोग शिक्षा, रोजगार, चिकित्सा और कई अन्य कारणों से चंडीगढ़ आते हैं। इसलिए, पंजाब और हरियाणा के लोगों के जीवन में चंडीगढ़ एक बहुत ही महत्वपूर्ण स्थान रखता है।
राष्ट्रपति ने कहा कि हर साल सर्दी के मौसम में वायु गुणवत्ता सूचकांक से जुड़े मुद्दे की चर्चा पूरे देश, खासकर इस क्षेत्र में होती है। प्रदूषण के दुष्परिणामों से हर कोई जूझ रहा है। उन्होंने कहा कि भारतीय जीवन शैली का मूल आधार मनुष्य का प्रकृति के साथ सामंजस्य रहा है। प्रकृति के साथ जीने की कला में ही मानव का कल्याण निहित है।
राष्ट्रपति ने कहा कि प्रकृति ने केंद्र शासित प्रदेश चंडीगढ़ के साथ-साथ पंजाब और हरियाणा को कई अनोखे उपहारों से नवाजा है। उनको संजोकर रखना हमारा कर्तव्य है। हमें उन सभी तरीकों को छोड़ देना चाहिए, जो प्रकृति के अनुकूल नहीं हैं और जिनसे प्रदूषण फैलता है। यह हम सभी पर लागू होता है। हमें प्रकृति के साथ तालमेल बिठाने में भी विज्ञान और प्रौद्योगिकी की मदद लेनी चाहिए।
महिला सशक्तिकरण के बारे में बोलते हुए, राष्ट्रपति ने कहा कि भारतीय संस्कृति में हम दुर्गा, लक्ष्मी, काली और चंडी के रूप में ईश्वर की पूजा करते हैं। हम अपने गांवों में प्रवेश से पहले ग्रामदेवी की पूजा करते हैं। उन्होंने कहा कि महिलाएं और पुरुष दोनों ही हमारे देश के दो समान हितधारक हैं। उन्हें आगे बढ़ने के लिए समान अवसर दिए जाने चाहिए। उन्होंने कहा कि आज महिलाएं दृढ़ संकल्प और कठिन परिश्रम के साथ सभी क्षेत्रों में आगे बढ़ रही हैं। गांवों में भी इन दिनों लड़कियों को पढ़ाई और अपना भविष्य बनाने के ज्यादा दिए जा रहे हैं। सीमावर्ती इलाकों में सेवाएं देने से लेकर लड़ाकू विमानों की पायलट बनने तक महिलाएं आज हर जगह मौजूद हैं। उन्होंने कहा कि लड़कियों और लड़कों दोनों को जीवन में आगे बढ़ने के लिए प्रोत्साहित करना समाज की जिम्मेदारी है, ताकि हमारा देश आगे बढ़ सके।
राष्ट्रपति के भाषण को देखने के लिए कृपया यहां क्लिक करें -
स्वास्थ्य एवं परिवार कल्याण मंत्रालय
राष्ट्रव्यापी कोविड टीकाकरण के तहत अब तक 143.15 करोड़ से अधिक टीके लगाए जा चुके हैं
बीते चौबीस घंटों में 64 लाख से अधिक टीके लगाए गए
स्वस्थ होने की वर्तमान दर 98.40 प्रतिशत,मार्च 2020 के बाद से सबसे अधिक
पिछले 24 घंटों में 9,195 नए रोगी सामने आए
भारत में सक्रिय मरीजों की संख्या 77,002 है
साप्ताहिक सक्रिय मामलों की दर , बीते 45 दिनों से 1 प्रतिशत से कम
पिछले 24 घंटों में 64,61,321 वैक्सीन की खुराक देने के साथ ही भारत का कोविड-19 टीकाकरण कवरेज आज सुबह 7 बजे तक अंतिम रिपोर्ट के अनुसार 143.15 करोड़  से अधिक हो गया। इस उपलब्धि को 1,52,69,126 टीकाकरण सत्रों के जरिये प्राप्त किया गया है।
आज सुबह 7 बजे तक की अस्थायी रिपोर्ट के अनुसार कुल टीकाकरण का विवरण इस प्रकार से है:
|
|
स्वास्थ्य कर्मी
|
|
पहली खुराक
|
|
1,03,87,197
|
|
दूसरी खुराक
|
|
96,94,283
|
|
अग्रिम पंक्ति के कर्मी
|
|
पहली खुराक
|
|
1,83,85,217
|
|
दूसरी खुराक
|
|
1,68,62,710
|
|
18-44 वर्ष आयु वर्ग
|
|
पहली खुराक
|
|
49,64,04,904
|
|
दूसरी खुराक
|
|
32,31,01,947
|
|
45-59 वर्ष आयु वर्ग
|
|
पहली खुराक
|
|
19,38,12,980
|
|
दूसरी खुराक
|
|
14,80,52,758
|
|
60 वर्ष से अधिक
|
|
पहली खुराक
|
|
12,09,96,702
|
|
दूसरी खुराक
|
|
9,38,36,943
|
|
कुल
|
|
|
|
1,43,15,35,641
पिछले 24 घंटों में 7,347 रोगियों के ठीक होने के साथ ही स्वस्थ होने वाले मरीजों  की कुल संख्या बढ़कर 3,42,51,292 हो गई है।
नतीजतन, भारत में स्वस्थ होने की दर 98.40 % है। मार्च 2020 के बाद से ये अधिकतम है।
केंद्र और राज्यों/केंद्र शासित प्रदेशों द्वारा निरंतर और सहयोगात्मक रूप से किए जा रहे प्रयासों के फलस्वरूप पिछले 62 दिनों से लगातार 15,000 से कम दैनिक नए कोविड मामले दर्ज किए जा रहे हैं।
पिछले 24 घंटे में 9,195 नए मरीज सामने आए हैं।
वर्तमान में 77,002 सक्रिय रोगी हैं। वर्तमान में ये सक्रिय मामले देश के कुल पुष्टि वाले मरीजों का 0.22 प्रतिशत हैं। यह मार्च 2020 के बाद से सबसे कम है।
देश भर में जांच क्षमता का विस्तार लगातार जारी है। पिछले 24 घंटों में कुल 11,67,612 जांच की गई हैं। भारत ने अब तक कुल 67.52 करोड़  जांच की गई हैं।
देश भर में जांच क्षमता को बढ़ाया गया है, साप्ताहिक पुष्टि वाले मामलों की दर 0.68 प्रतिशत है जो पिछले 45 दिनों से लगातार 1% से कम बनी हुई है। दैनिक रूप से पुष्टि वाले मामलों की दर 0.79 प्रतिशत है। दैनिक सकारात्मकता दर पिछले 86 दिनों से 2 प्रतिशत से कम और लगातार 121 दिनों से दैनिक 3 प्रतिशत से नीचे बनी हुई है।
रक्षा मंत्रालय
सेना का वक्तव्य
जनरल एम एम नरवने और भारतीय सेना के सभी सैनिकों ने आज 08 दिसंबर को एक दुर्भाग्यपूर्ण हवाई दुर्घटना में चीफ ऑफ डिफेंस स्टाफ जनरल बिपिन रावत, डीडब्ल्यूडब्ल्यूए की अध्यक्ष श्रीमती मधुलिका रावत तथा 11 अन्य सैन्य कर्मियों के असामयिक निधन पर गहरा दुख व्यक्त किया।
भारत के पहले सीडीएस जनरल बिपिन रावत, जिन्होंने भारतीय सेना के उच्च रक्षा संगठन में दूरगामी सुधारों की शुरुआत की, एक व्यक्ति दूरदर्शी थे। उन्होंने भारत के संयुक्त थिएटर कमांड की नींव रखने और सैन्य उपकरणों के बढ़ते स्वदेशीकरण को प्रोत्साहन देने में महत्वपूर्ण भूमिका निभाई- जो एक विरासत है जिसे आगे की पीढ़ियों द्वारा आगे बढ़ाया और सुदृढ़ किया जाएगा।
आर्मी वाइव्स वेलफेयर एसोसिएशन की पूर्व अध्यक्ष श्रीमती मधुलिका रावत भी अनुग्रह की प्रतिमूर्ति थीं, जिनकी अनुपस्थिति सभी को खलेगी।
वेलिंगटन जाते हुए सीडीएस तथा डीडब्ल्यूडब्ल्यूए अध्यक्ष समेत मृतक 11 सैन्यकर्मी भी सभी को समान रूप से याद आएंगे। उन्होंने सशस्त्र बलों की सर्वोत्तम परंपराओं के अनुसार अपने कर्तव्यों का पालन किया।
मत्स्यपालन, पशुपालन और डेयरी मंत्रालय
केन्द्रीय सूचना एवं प्रसारण राज्य मंत्री डॉ. एल. मुरुगन ने प्रधानमंत्री श्री नरेन्द्र मोदी से मुलाकात की
केन्द्रीय सूचना एवं प्रसारण तथा मत्स्यपालन, पशुपालन एवं डेयरी राज्य मंत्री डॉ. एल. मुरुगन ने प्रधानमंत्री श्री नरेन्द्र मोदी से शिष्टाचार मुलाकात की। राज्यसभा से संसद सदस्य बनने के बाद प्रधानमंत्री से यह उनकी पहली मुलाकात थी।
डॉ. मुरुगन ने प्रधानमंत्री को "तिरुक्कुरल- पर्ल्स ऑफ इंस्पिरेशन" पुस्तक की एक प्रति भेंट की तथा उनके सशक्त नेतृत्व में न्यू इंडिया के लोगों के कल्याण हेतु कर्मठतापूर्वक काम करने के लिए मार्गदर्शन की अपेक्षा की।
मत्स्यपालन, पशुपालन और डेयरी मंत्रालय
उत्तराखंड योग की जन्मस्थली है : डॉ. संजीव कुमार बाल्यान
योग गुरु विश्व के लिए हमारे सांस्कृतिक राजदूत हैं : केंद्रीय मत्स्य, पशुपालन एवं डेयरी राज्य मंत्री डॉ. संजीव कुमार बाल्यान
उत्पादक पशुपालन के माध्यम से बढ़ी हुई आय से निरंतर प्रवास की समस्या दूर की जा सकती है : डॉ. संजीव कुमार बाल्यान
केंद्रीय मत्स्य,पशुपालन एवं डेयरी राज्य मंत्री डॉ. संजीव कुमार बाल्यान ने आज ऋषिकेश में ‘ योगोत्सव ‘ में भाग लिया तथा अंतरराष्ट्रीय योग दिवस 2022 के लिए उलटी गिनती समारोह को संबोधित किया।
गंगाघाट पर उपस्थित जनसमूह को संबोधित करते हुए, डॉ. बाल्यान ने कहा कि उत्तराखंड योग की जन्मस्थली है और इसके कायाकल्प के लिए इससे बेहतर कोई जगह नहीं हो सकती। केंद्रीय मंत्री ने कहा कि प्रधानमंत्री श्री नरेन्द्र मोदी ने योग को विश्व के मानचित्र पर ला दिया है। हमारे योग गुरु विश्व के लिए हमारे सांस्कृतिक राजदूत रहे हैं। उन्होंने कहा कि अंतरराष्ट्रीय समुदाय अब शारीरिक और मनोवैज्ञानिक कल्याण को बढ़ावा देने में योग के मूल्य को स्वीकार करने लगा है।
केंद्रीय मंत्री ने कहा कि सरकार 13 मार्च से 21 जून 2022 तक 100 शहरों में अंतरराष्ट्रीय योग दिवस की 100 दिनों की उलटी गिनती का समारोह मना रही है। मत्स्य, पशुपालन एवं डेयरी मंत्रालय आज सोमनाथ, ऋषिकेश, कन्याकुमारी में ‘ योगोत्सव ‘ मना रहा है। श्री बाल्यान ने लोगों से योग को जीवन शैली के रूप में अपनाने की अपील की।
उत्तराखंड राज्य को प्रभावित करने वाले मुद्वों के बारे में उल्लेख करते हुए, डॉ. बाल्यान ने कहा कि कृषि को पशुपालन के साथ पूरक बना कर पहाड़ों से पलायन को कम किया जा सकता है। उन्होंने यह भी कहा कि केंद्रीय मत्स्य, पशुपालन एवं डेयरी मंत्रालय ने 2014 से एक लंबा रास्ता तय किया है जब इसका कुल बजट 1500 करोड़ रुपये था जबकि आज खुरपका मुंहपका रोग के टीकाकरण के लिए एक उप-स्कीम का परिव्यय 12,500 करोड़ रुपये का है। उन्होंने समारोह में उपस्थित किसानों से पशुधन के लिए प्रजनन फार्म शुरु करने के लिए 50 प्रतिशत की सब्सिडी उपलब्ध कराने वाली स्कीम का लाभ उठाने की अपील की। डॉ. बाल्यान ने कहा कि केंद्र सरकार उत्तराखंड के पशुपालक किसान समुदाय के साथ दृढ़ता से खड़ी है और इसके विकास के लिए हर संभव सहायता प्रदान करेगी।
योग सत्र से पहले, डॉ. बाल्यान ने ‘ पशुलोक ‘ फार्म का दौरा किया तथा राष्ट्रीय पशुधन मिशन के तहत राज्य बकरी तथा भेड़ प्रयोगशाला का उद्घाटन किया। उन्होंने प्रगतिशील पशुधन किसानों के एक प्रतिनिधिमंडल के साथ भी परस्पर बातचीत की। इस कार्यक्रम में उत्तराखंड सरकार के कैबिनेट मंत्रियों श्री सुबोध उनियाल तथा श्री सौरभ बहुगुणा ने भी भाग लिया।
जनजातीय कार्य मंत्रालय
उपराज्यपाल और आदिवासी लोगों के साथ श्री अर्जुन मुंडा कल अंडमान राज निवास में प्रधानमंत्री श्री नरेन्द्र मोदी के 'मन की बात' कार्यक्रम के 100वें संस्करण को सुनेंगे
केंद्रीय जनजातीय कार्य मंत्री श्री अर्जुन मुंडा ने अंडमान की अपनी चार दिवसीय यात्रा के तीसरे दिन कार निकोबार की जनजातीय परिषद के सदस्यों से मुलाकात की
मंत्री ने जनजातीय लोगों को ट्राइफेड के माध्यम से द्वीप पर उत्पादित वर्जिन नारियल तेल के विपणन को लेकर सभी कदम उठाने के लिए प्रोत्साहित किया
केंद्रीय जनजातीय कार्य मंत्री श्री अर्जुन मुंडा ने अंडमान की अपनी चार दिवसीय यात्रा के तीसरे दिन कार निकोबार की जनजातीय परिषद के अध्यक्ष, सचिव और सदस्यों से मुलाकात की।
इस दौरान जनजातियों के समग्र कल्याण पर चर्चाएं की गईं। साथ ही, इन चर्चाओं में जनजातीय समुदायों ने साइकिलिंग, फुटबॉल और कयाकिंग जैसे खेलों को सक्रिय रूप से बढ़ावा देने की बात भी कही।
इसके अलावा मंत्री ने जनजातियों को जनजातीय सहकारी विपणन विकास महासंघ  के माध्यम से द्वीप पर उत्पादित वर्जिन नारियल तेल के विपणन के लिए सभी कदम उठाने के संबंध में प्रोत्साहित किया।
केंद्रीय मंत्री ने आज कैम्पबेल खाड़ी स्थित सर्किट हाउस के परिसर में रुद्राक्ष का पौधारोपण किया। ग्रेट निकोबार द्वीप में काफी पवित्र पौधा- रुद्राक्ष की एक मूल प्रजाति पाई जाती है।
अंडमान और निकोबार द्वीप समूह की चार दिवसीय यात्रा के दौरान श्री अर्जुन मुंडा ने आज निकोबारी जनजाति के नानकॉरी समूह के जनजातीय सलाहकार परिषद के सदस्यों से मुलाकात की।
यह जनजातीय सलाहकार परिषद पारंपरिक रूप से निर्वाचित निकाय है, जो स्थानीय लोगों के कल्याण का कार्य करती है। इस जनजातीय क्षेत्र के हर एक गांव में एक ग्राम परिषद होती है, जिसका प्रमुख पहला कप्तान होता है और जिसे दूसरे व तीसरे कप्तान की ओर से सहायता प्रदान की जाती है।
ग्राम परिषद दैनिक जीवन में एक महत्वपूर्ण भूमिका निभाती है। इस परिषद के कप्तान स्थानीय प्रशासन और द्वीप के जनजातीय लोगों के बीच की कड़ी हैं।
इसके अलावा जनजातीय कार्य मंत्रालय की अतिरिक्त सचिव श्रीमती आर जया की अध्यक्षता में एक समीक्षा बैठक आयोजित की गई।
इसमें जनजातीय कार्य मंत्रालय के उप महानिदेशक  श्री बिस्वजीत दास, मंत्रालय के निदेशक श्री वैभव गोयल, मंत्रालय के सलाहकार और जिला प्रशासन के संबंधित विभागों के अधिकारी उपस्थित थे। यह समीक्षा बैठक टीएसपी व एसटीसी के कार्यों और पीवीटीजी मिशन के कार्यान्वयन पर केंद्रित थी।
अपनी चार दिवसीय अंडमान यात्रा के अंतिम दिन रविवार यानी 30 अप्रैल को श्री अर्जुन मुंडा राज निवास में उपराज्यपाल से मुलाकात करेंगे और इस दौरान वे प्रधानमंत्री श्री नरेन्द्र मोदी के 'मन की बात' कार्यक्रम के 100वें संस्करण को सुनेंगे।